《余旧供观音比得蒋颖叔所传香山成道因缘叹仰灵异因为赞于后》
宋代·张守

大哉观世音，愿力不思议。化身千百亿，于一刹那顷。

香山大因缘，悯念苦海众。慈悲示修證，欲同到彼岸。

受辱不退转，是乃忍辱仙。抉眼断两手，不啻弃涕唾。

欻然千手眼，照用无边际。至人见与执，不在千手眼。

向来弃去时，初无一毫欠。乃至以千记，我亦无赢馀。

是故将示寂，还复本来相。犹如大虚空，云电或风霾。

须臾各霁止，太虚自寥廓。我今仰灵踪，欢喜发洪愿。

今生未丧世，誓愿永归依。更与见闻者，同登无上法。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。